王靜翁言客有賦食虎肉詩者詞甚壯要余同作
作者：周紫芝
朝代：宋

paragraphs: 六郡良家家好武，相試翹關來征虜。
夜從惡少數十輩，醉上南山縛驍虎。
短衣匹馬不挽强，虎而有翼誰敢當。
旁觀睥睨方縮手，一臠割鮮君巳嘗。
平生飲血如甘露，羞作車中三日婦。
但當一飽不搖喉，誰說萬錢難下箸。
寝皮食肉君勿嗔，虎爲人害當復去。
可笑長楊射獵兒，日暮歸來數狐兔。